Universis presentes litteras inspecturis, Margareta Dei gratia, regina Navarre, Campanie et Brie, comitissa Palatina, salutem in Domino. Notum facimus, quod nos concessionem et quittationem quam religiosi viri Johannes abbas, totusque conventus S. Germani Autissiodorensis fecerunt hominibus suis de Autissiodoro, ac heredibus eorumdem, super quadam consuetudine que manus-mortua vulgariter appellatur, prout in litteris ipsorum abbatis et conventus super hoc confectis et sigillis eorumdem sigillatis continetur, laudamus, volumus et etiam approbamus, ipsamque quittationem et concessionem, ad requisitionem et supplicationem dictorum abbatis et conventus, auctoritate presentium, quantum nostrum interest confirmamus, et sigilli nostri munimine communimus. Datum apud Sezannam, anno Domini millesimo ducentesimo quinquagesimo sexto, mense augusto, die lune post Assumptionem B. Marie Virginis.